# Yair Lapid

Yair Lapid (hebreu: יאיר לפיד‎) (Tel-Aviv, 5 de novembre de 1963) és un polític i periodista israelià que ha ocupat el càrrec de primer ministre d'Israel durant uns mesos de 2022. Anteriorment havia ocupat els càrrec de ministre de finances entre el 2013 i el 2014 i ministre d'afers estrangers entre 2021 i 2022. Abans de l'entrada en política, el 2012, amb el partit Yeix Atid, que ell mateix va fundar, havia sigut presentador de notícies a la televisió.

## Biografia

A les eleccions legislatives d'Israel del 2013, el seu partit, Yeix Atid, va ocupar la segona posició després d'aconseguir 19 escons a la Knesset. Aquest bon resultat va contribuir a incrementar la seva reputació com a líder centrista.
El març del 2013, després d'un acord amb el Likud, partit que havia guanyat les eleccions, va ser nomenat ministre de Finances i membre del gabinet de coalició de Likud-Yisrael Beiteinu, Yeix Atid, La Llar Jueva i Ha-Tenuà. El 2 de desembre de 2014, Netanyahu va destituir la ministra de Justícia Tsippi Livni, de Ha-Tenuà i al ministre de Finances Yair de Yeix Atid, per la seva oposició a la lluita contra el programa nuclear de l'Iran, aconseguir que els palestins reconeguin Israel com a Estat jueu i continuar construint a les zones ocupades de Jerusalem est, i quatre ministres més de Yeix Atid van dimitir provocant la convocatòria de noves eleccions per al 17 de març de 2015, i el partit va passar a l'oposició.
Després de les eleccions de 2021, s'arribà a un acord de govern de Yamina, Yesh Atid, Blau i Blanc, Partit Laborista, Yisrael Beiteinu, Nova Esperança, Mérets, i la Llista Àrab Unida que preveia que Naftali Bennett de Yamina seria primer ministre fins al 27 d'agost de 2023, moment en què Yair Lapid de Yesh Atid agafaria el relleu com a primer ministre i que l'acció de govern se centraria en l'economia i en temes socials, emfatitzant la recuperació després de la Pandèmia de COVID-19. El 30 de juny de 2022, després de l'agreujament de les diferències entre els partits del govern i de patir algunes desercions que els feren perdre la majoria parlamentària, la Kenésset va aprovar la seva dissolució i convocatòria d'eleccions anticipades.

### Primer ministre

Segons els acords de coalició, Yair Lapid fou nomenat Primer ministre d'Israel a partir del dia 1 de juliol. fins que després de les eleccions legislatives d'Israel de 2022, Netanyahu tornà a ser nomenat primer ministre el 29 de desembre de 2022.

## Referències

* ↑ «El Parlament israelià aprova la seva dissolució i convoca noves eleccions». El Punt Avui, 30-06-2022.
* ↑ Harkov, Lahav. «Israel elections: Yair Lapid becomes Prime Minister of Israel» (en anglès). The Jerusalem Post, 01-07-2021.
* ↑ «Yair Lapid, la nueva estrella fulgurante de la política israelí» (en castellà). [Consulta: 8 abril 2019].
* ↑ Alandete, David. «Netanyahu logra un acuerdo de Gobierno» (en castellà). El Pais, 14-03-2013. [Consulta: 6 gener 2025].
* ↑ «Netanyahu responsabiliza a Livni y Lapid de la crisis de Gobierno en Israel» (en castellà). La Vanguardia, 02-12-2014. [Consulta: 27 febrer 2025].
* ↑ Mas, Cristina. «Un govern eclèctic encapçalat per l'ultra Naftali Bennett foragita Netanyahu després de dotze anys al poder a Israel». Ara, 13-06-2021.
* ↑ Wootliff, Raoul. «Bennett sworn in as prime minister, unseating Netanyahu after 12 years in power» (en anglès). The Times of Israel, 13-06-2021.
* ↑ López-Tomàs, Andrea. «Israel convoca les cinquenes eleccions en tres anys i mig». Regió 7, 20-06-2022. [Consulta: 31 desembre 2024].
* ↑ Zaig, Gadi; Breuer, Eliav. «Israeli Knesset dispersed, Lapid is prime minister from midnight» (en anglès). Jerusalem Post, 30-06-2022.
* ↑ «Netanyahu, de nou primer ministre d'Israel en coalició amb ultradretans i ultraortodoxos». Vilaweb, 29-12-2022.